รัฐบาลไทย-ข่าวทำเนียบรัฐบาล-กรมการขนส่งทางบก เปิดเผยสถิติการชำระภาษีรถประจำปี ในเขตกรุงเทพมหานคร ประจำเดือนกรกฎาคม 2564 มีการชำระภาษีผ่านเว็บไซต์และแอปพลิเคชัน DLT Vehicle Tax เพิ่มขึ้นต่อเนื่อง
วันพุธที่ 18 สิงหาคม 2564
กรมการขนส่งทางบก เปิดเผยสถิติการชําระภาษีรถประจําปี ในเขตกรุงเทพมหานคร ประจําเดือนกรกฎาคม 2564 มีการชําระภาษีผ่านเว็บไซต์และแอปพลิเคชัน DLT Vehicle Tax เพิ่มขึ้นต่อเนื่อง
...
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม กล่าวว่า กรมการขนส่งทางบก (ขบ.) ยกระดับการบริการประชาชนให้ครอบคลุมยิ่งขึ้น โดยพัฒนาช่องทางชําระภาษีรถประจําปีออนไลน์ให้สามารถรองรับรถยนต์และรถจักรยานยนต์ตามพระราชบัญญัติรถยนต์ พ.ศ. 2522 ซึ่งรถเก๋ง รถกระบะ รถตู้ ที่มีอายุการใช้งานเกิน 7 ปี หรือรถจักรยานยนต์ที่มีอายุการใช้งานเกิน 5 ปี หรือรถที่ค้างชําระภาษีเกินกว่า 1 ปี ให้นํารถเข้าตรวจสภาพกับสถานตรวจสภาพรถเอกชน (ตรอ.) ให้เรียบร้อยก่อนดําเนินการชําระภาษีรถประจําปีผ่านช่องทางออนไลน์ สําหรับรถที่ไม่มีเงื่อนไขต้องตรวจสภาพรถก่อนชําระภาษีสามารถดําเนินการได้ทันที ทําให้สถิติการให้บริการชําระภาษีรถประจําปีผ่านระบบออนไลน์ในเขตกรุงเทพมหานคร ประจําเดือนกรกฎาคม 2564 เพิ่มสูงขึ้นอย่างต่อเนื่อง โดยเฉพาะการให้บริการชําระภาษีผ่านทางเว็บไซต์ https://eservice.dlt.go.th/ มีจํานวนผู้ใช้บริการเพิ่มสูงขึ้นถึง 53,100 คัน และบริการชําระภาษีรถประจําปีผ่านแอปพลิเคชัน DLT Vehicle Tax มีผู้ใช้บริการเพิ่มขึ้นจํานวน 5,956 คัน และมีแนวโน้มที่เจ้าของรถจะใช้บริการชําระภาษีรถประจําปีผ่านระบบออนไลน์เพิ่มขึ้น เนื่องจากเป็นช่องทางให้บริการที่มีความสะดวก รวดเร็ว ไม่ต้องเดินทางมาที่สํานักงานขนส่ง อยู่ที่ไหนก็สามารถชําระภาษีรถประจําปีได้ นอกจากนี้ ยังช่วยลดความเสี่ยงการแพร่กระจายของโรคติดเชื้อไวรัส COVID-19 ในส่วนของสถิติการรับชําระภาษีรถประจําปีผ่านช่องทางอื่น ๆ อาทิ เลื่อนล้อต่อภาษี (Drive Thru for Tax) ชําระภาษีได้โดยไม่ต้องลงจากรถ มีผู้ใช้บริการจํานวน 61,573 คัน การให้บริการชําระภาษีที่สํานักงานขนส่งกรุงเทพมหานครพื้นที่ 1 - 5 จํานวน 266,150 คัน การให้บริการชําระภาษีผ่านตู้รับชําระภาษีรถประจําปีอัตโนมัติ (Kiosk) จํานวน 882 คัน เคาน์เตอร์เซอร์วิส จํานวน 12,270 คัน ที่ทําการไปรษณีย์ จํานวน 754 คัน และผ่านแอปพลิเคชัน mPAY และ Truemoney Wallet จํานวน 1,100 คัน รวมมียอดผู้ใช้บริการชําระภาษีประจําเดือนกรกฎาคม 2564 จํานวนทั้งสิ้น 401,785 คัน
รองอธิบดีกรมการขนส่งทางบก กล่าวเพิ่มเติมว่า ขบ. มุ่งมั่นพัฒนาการให้บริการประชาชนในทุกด้านอย่างต่อเนื่อง สอดคล้องตามนโยบายของรัฐบาลที่ต้องการให้ภาครัฐนําเทคโนโลยีดิจิทัลมาให้บริการประชาชน โดยเฉพาะการอํานวยความสะดวกให้เจ้าของรถสามารถเข้าถึงบริการชําระภาษีรถประจําปีได้อย่างสะดวก รวดเร็ว ปลอดภัย โดยไม่ต้องเดินทางมาที่สํานักงานขนส่ง เจ้าของรถสามารถชําระภาษีรถล่วงหน้าก่อนภาษีรถสิ้นอายุ 90 วัน ผ่านระบบออนไลน์ที่เว็บไซต์ ขบ. https://eservice.dlt.go.th หรือผ่านแอปพลิเคชัน DLT Vehicle Tax เจ้าของรถจะได้รับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทําการนับจากวันชําระเงิน สําหรับการชําระภาษีรถประจําปีผ่านแอปพลิเคชัน DLT Vehicle Tax เมื่อชําระภาษีเรียบร้อยแล้ว ระบบจะแสดงหลักฐานการชําระภาษีรถประจําปีชั่วคราว เพื่อให้เจ้าของรถสามารถใช้เป็นหลักฐานแสดงการชําระภาษีจนกว่าจะได้รับเครื่องหมายการเสียภาษีประจําปี โดยเจ้าของรถสามารถเลือกรับเครื่องหมายการเสียภาษีทางไปรษณีย์หรือเลือกพิมพ์เครื่องหมายการเสียภาษีด้วยตนเองที่ตู้รับชําระภาษีรถประจําปีอัตโนมัติ (Kiosk) ซึ่งมีให้บริการที่สํานักงานขนส่งกรุงเทพมหานครพื้นที่ 1 - 5 สําหรับรถติดตั้งแก๊ส และรถที่ค้างชําระภาษีรถเกิน 3 ปี ที่ไม่สามารถชําระภาษีผ่านระบบออนไลน์ได้ แนะนําให้ใช้บริการเลื่อนล้อต่อภาษี (Drive Thru for Tax) ณ สํานักงานขนส่งกรุงเทพมหานครพื้นที่ 1 - 5 และสํานักงานขนส่งจังหวัดทุกจังหวัดทั่วประเทศ